Verken kona eller hjelperen kjente til den mystiske "hettemannen" som leverte hasj og penger til hovedmannen

— Jeg fikk levert hasj og penger fra en mann jeg ikke kjenner. Jeg ble tvunget til oppbevare dette, sa en syk og gråtende 50-åring i retten. Hovedmannen i den store hasj-saken innrømmer oppbevaring av 204 kilo hasj, men ikke salg av 300.

Publisert: Publisert: 8. september 2014

Tormod Haugnes har lest opp sitt innledningsforedrag og alle de fire tiltalte i distriktets største hasj-sak har inntatt Rettssal 1 i Jæren tingrett. Foto: Lars Idar Waage

Denne artikkelen er over seks år gammel

SISTE: — Hvordan samboeren har reagert på forklaringen til ektemannen? Nei det er ikke aktuelt å kommentere, sier forsvareren til hovedmannens samboer, Inger Marie Sunde.

- Han har forklart at han var alene om dette, så hun kjente ikke til denne personen har har beskrevet, sier hun videre og sikter til den mystiske hettemannen som skal ha truet hovedmannen til å oppbevare penger og hasj, samt selge hasj.

Også hovedmannens hjelper (33) sier til Aftenbladet at hettemannen er ukjent for ham.

- Jeg ante ikke at han drev med denslags i det hele tatt, sier han.

Syk

Han har vært mye syk og helsetilstanden hans er generelt veldig dårlig. Han har hatt fire lungebetennelser i fengselet og gått ned 17 kilo, sier den 50 år gamle hovedmannens forsvarer, Gunnar Øystein Helgevold i en av pausene under den store hasj-rettssaken første dag. Hovedmannen forklarer seg nå, mens statsadvokat og aktor Tormod Haugnes spør ut.

Hvem var den mystiske hettemannen som leverte penger og hasj til 50-åringen? Går det an å spore ham opp? 50-åringen hevder en mann med hettegenser og caps kom til ham på hytta, fire år etter en hasj-deal i 2009. 50-åringen forteller at han ikke fikk gjort opp for hasj-dealen i 2009 og dermed ble truet til å telle og oppbevare over 2 millioner kroner, selge omtrent 10 kilo hasj og kjøre til Drammen med pengene.

Tidligere: - Det begynte i mars 2013, eller egentlig begynte det da jeg ble tatt med 1,9 kilo hasj i 2009. Jeg fikk aldri betalt for denne hasjen som jeg kjøpte på parkeringsplassen til Coop Obs bygg. Dette kom til å hjemsøke meg.

En gråtkvalt og tydelig preget 50-åring inntok vitneboksen i Jæren tingrett i dag. Den antatte hovedmannen i distriktets største narko-sak har innrømmet at han har oppbevart 204 kilo hasj, men ikke at han har solgt 300 kilo som han er tiltalt for.

— I mars 2013 kom en mann bort til meg og ba meg ta vare på en del kontanter han hadde med seg. Han sa at jeg skyldte ham penger fra 2009, så jeg måtte gjøre det. Etter hvert tjenestene større og større. I slutten av august kom han til meg med fem esker på hytta mi i Bergsagelveien. Disse eskene inneholdt hasj. Jeg har aldri vært så redd i hele mitt.

Stemmen til 50-åringen sprekker flere ganger mens han forteller historien om hvordan han kjørte dette til den ene hytta. Etter hvert fikk han med seg hjelperen (33) fra verkstedet og flyttet dette til oljeingeniørens hytte. Hovedmannen blir nå spurt ut av advokatene. Etter det Aftenbladet kjenner til skal hasj-leverandøren ha gått med en hettegenser og dekket ansiktet sitt. 50-åringen hevder han ikke kjenner navnet eller ansiktet til vedkommende.

Rettssaken er i gang

— Det er så stille før man begynner. Det føles som vi sitter i en tom kirke.

Forsvarer Arvid Sjødin beskrev stemningen godt før rettssaken kom i gang klokken 09 i Jæren tingrett i dag. Fire tiltalte, fire forsvarere, én statsadvokat (aktor), fem pressefolk og 6-7 tilskuere ventet spent før det hele var i gang da tingrettsdommer Espen Skjerven satte retten. Statsadvokat Tormod Haugnes er aktor i saken, mens de fire tiltalte blir forsvart av Gunnar Øystein Helgevold, Arvid Sjødin, Inger Marie Sunde og Joakim Grude Ronold.

Førstnevnte forsvarer den 50 år gamle hovedmannen som i tillegg til frakt og oppbevaring av 204 hasj, er tiltalt for å ha omsatt 300 kilo hasj fra 2007 til september 2013. Rettssaken vil vare i tre uker.

Begynte med lite beslag

17. september 2013 ble hovedmannen og kona (51) pågrepet etter et mindre hasj-beslag i Røldal. Kort fortalt går tiltalene mot de fire ut på dette:

Hovedmannen (50): Oppbevarte 204 kilo hasj. 113 kilo i hytta til den tiltalte oljeingeniøren. 32 kilo i bagasjerommet til en Ford Mustang i verkstedet til hovedmannen og hjelperen i Vagleveien. Omtrent 61 kilo ble funnet på en hytte i Røldal.

Hasjen lå oppbevart på et krypeloft og en utedo. 50-åringen er også tiltalt for å ha omsatt 300 kilo mellom 2007 og 2013. Hovedmannen erkjenner oppbevaringen, men ikke salg av 300 kilo. Han erkjenner å ha solgt omtrent 10 kilo.

Hovedmannen har forklart til politiet at han ble tvunget til å oppbevare hasj og penger av en annen person. Politiet har også beslaglagt over 5,5 millioner kroner, over 4,5 millioner kroner i kontanter.

Ingen av de medtiltalte erkjenner straffeskyld

Kona (50): Er tiltalt for heleri. Kona skal ha mottatt minst 1,5 millioner kroner som hun visste kom fra hasj-salg. Erkjenner ikke straffeskyld.

— Jeg ber retten om å behandle min klient uavhengig av hennes mann. Hun bør ikke blitt dratt med i dragsuget, sa kvinnens forsvarer, Inger Marie Sunde.

Hjelperen (33): Hjelperen Hassan (fiktivt navn). Hjalp til med å frakte 113 kilo hasj til hytta til oljeingeniøren. Hassan skal også ha hjulpet hovedmannen med hvitvasking av pengene gjennom kjøp og salg av biler. Han innrømmer å ha fraktet hasjen, men har forklart at han ikke visste at det var hasj.

Oljeingeniøren (40): Tiltalt for å ha latt hovedmannen bruke hytta si til oppbevaring av 113 kilo hasj. Erkjenner ikke straffeskyld.

I tillegg er alle tiltalt for å ha røykt hasj.

Aftenbladet kommer tilbake med mer. Hovedmannen forklarer seg nå.